**Nesiguranța**

*Ina M.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Furtuna din abisuri se zbate printre gânduri

Și pune într-o mână un fulger ce în rânduri

Topește pe hârtie cuvinte-nflăcărate

Și scrumul lor cu vântul se-mprăștie departe.

Pornește-n suflet ploaia, e rece, dar și caldă,

Acolo sentimentul, nesigur, iar se scaldă...

Se-mbată cu speranță, alunecă nostalgic

Prin sângele în clocot și-apoi sfârșește tragic.

Se-nseninează zarea și gânduri obosite

Ghicesc în pulsul ritmic și țes ușor ursite

Să prindă-n exaltare un simțământ în zdrențe...

Astfel nesiguranța și-arată mii de fețe!